Es proposa al Ple l’aprovació de la moció aprovada pel Ple de la Diputació de Barcelona en sessió ordinària en data 25 de novembre de 2021, i presentada al consell Comarcal pel grup comarcal ERC

**Moció per indicar les altimetries als ports de muntanya i millorar la seguretat de ciclistes a les carreteres de la demarcació de Barcelona per a la promoció del turisme esportiu de proximitat.**

**EXPOSICIÓ DE FETS**

La demarcació de Barcelona té una gran quantitat de kilòmetres de carreteres que recorren paisatges singulars, orogràficament molt diferents i paisatgísticament plens d’una gran bellesa. La majoria d’aquestes carreteres són gestionades per la pròpia Diputació de Barcelona a través del servei de carreteres.

La pròpia Diputació des de diferents departaments ha fet una aposta decidida des de fa anys per un turisme descentralitzat de la ciutat de Barcelona amb la marca “Barcelona molt més” i aquesta aposta ha servit per donar a conèixer molts nous paratges gràcies a la publicitat feta des de turisme, però també amb la feina feta des del departament de Cultura, potenciant esdeveniments locals, el departament d’Esports, promocionant i col·laborant amb competicions i activitats esportives locals, o amb la recuperació del patrimoni local que porta fent des de fa més de cent anys el Servei de Patrimoni local (SPAL), per exemple.

Des de fa més de sis anys la Diputació està treballant per acabar implementant un ambiciós projecte com són les vies blaves que permetrà fer per camins de terra, caminant, corrent, cavall o amb bicicleta de muntanya o gravel fer el recorregut del riu Llobregat en la seva totalitat, i els principals afluents com són el Cardener i el riu Anoia.

No cal oblidar que a Catalunya hi ha hagut, i encara existeix una gran tradició ciclista amb molta gent que practica aquest esport, i amb esdeveniments de gran repercussió internacional com pot ser la Volta Ciclista a Catalunya, prova centenària, i que és la més antiga de l’estat on hi ha participat els millors ciclistes de la història.

De fet, recentment la Diputació ha participat en el Congrés Eurovelo, que forma part del CICLOBCN21i en ell la pròpia diputada reconeixia que “el cicloturisme presenta molts atractius: se’n pot gaudir durant gran part de l'any, fet que ajuda a desestacionalitzar altres ofertes turístiques de la nostra destinació; desconcentra els fluxos turístics; potencia el turisme i l'impacte econòmic en zones rurals i d’interior; fa valer el patrimoni cultural i natural; i pot atraure turistes amb més temps disponible i amb un nivell de despesa superior a la mitjana, segons indiquen diversos estudis”.

Molts governs estatals, nacionals i regionals d’Europa han apostat per actuacions de descentralització turística i esportiva de les grans capitals, i han apostat per descentralitzar-ho a través de la promoció del cicloturisme de carretera.

Els exemples més singulars serien el govern de Flandes, que aprofitant que les grans clàssiques del ciclisme recorren el territori flamenc han apostat per promocionar el ciclisme de per les seves carreteres asfaltades i també per les carreteres de pavé (amb llambordes) amb diferents actuacions concretes i creant la marca “Cycling in Flanders”.

Però també els departaments del sud de França o els més propers a Suïssa han

senyalitzat les seves carreteres amb altimetries i cartells malgrat que França és un dels països amb més xarxa de vies verdes (camins de terra per a ús ciclístic o pedestre).

De fet, a Catalunya ja fa temps que pots trobar administracions que són conscients de la potencialitat del ciclisme de carretera, a Girona, per exemple els ports del Rocacorba o Vallter2000, estan senyalitzats amb la seva altimetria a l’inici al final del port, i a cada quilòmetre. A la nostra demarcació, el Consell Comarcal del Berguedà ja en aquest passat mandat va senyalitzar diferents ports de muntanya amb la seva altimetria a l’inici i final i a cada quilòmetre.

Apostar pel ciclisme de carretera implica però preparar les nostres carreteres per a la normal convivència entre vehicles a motor i bicicletes, amb senyalètica que recordi el pas de bicicletes per la carretera, distancies d’avançament i sobretot campanyes de conscienciació. És imprescindible la generació de campanyes, formacions i senyalització per a fer compatible la pràctica ciclista en les carreteres de la demarcació amb el bon ús i comportament per part de les persones que circulen amb vehicles a motor.

També cal posar en valor la possibilitat de combinar aquesta senyalització amb

indicacions i informació sobre possibles rutes, coincidències amb etapes de voltes ciclistes així com establiments o punts d’interès turístic per a promocionar el turisme de proximitat a la demarcació compatible amb la pràctica del ciclisme. Aquesta informació turística complementària també es pot abocar a la xarxa a través de la pàgina web de la marca Barcelona és molt més o de les xarxes socials. Aquesta informació complementària d’atractius turístics propers a rutes ciclistes és una manera més de potenciar el turisme familiar de proximitat a la demarcació.

La Diputació de Barcelona és indubtable que ha promocionat el ciclisme de muntanya o gravel com està fent ara amb les vies blaves, fet molt important, però potser s’ha deixat massa de banda el ciclisme de carretera, doncs molts cops es confon el ciclisme per a desplaçar-se habitualment, i que és preferible fer-ho amb un carril segregat, que el de carretera que es fa amb una bici diferent i es fa a la pròpia carretera principal a velocitats més importants.

És per tot l'exposat anteriorment, que es proposen els següents

**ACORDS**

**PRIMER.** Que la Diputació de Barcelona continuï amb el foment del cicloturisme com a pràctica per a millorar la salut i el foment del turisme de proximitat, i alhora fomenti el cicloturisme en carretera amb intervencions especifiques a les carreteres titularitat de la Diputació de Barcelona a la demarcació.

**SEGON.** Que s’instal·li, en coordinació amb els Consells Comarcals, les altimetries al principi, final i en cada quilòmetre dels ports de muntanya de les carreteres titularitat de la Diputació de Barcelona, i si és el cas senyals recordatoris al final del port si alguna gran volta ha ascendit aquell port en alguna edició.

**TERCER.** Instal·lar senyals de transit de seguretat viària que especifiqui la distancia mínima d’avançament, així com introduir tots els elements de seguretat viaria necessaris per a la bona convivència entre bicicletes i vehicles motor.

**QUART.** Realitzar campanyes d’educació vial per a la bona convivència entre bicicleta i vehicle motor des de la pròpia Diputació de Barcelona.

**CINQUÈ.** Comunicar els presents acords als consells comarcals i ajuntaments de la demarcació, a la Secretaria General de l’Esport i Activitat Física de la Generalitat de Catalunya i a la Federació Catalana de Ciclisme.”